**Koroonaviiruse leviku tõkestamise olulised ennetusmeetmed koolis:**

* Kooli sissepääsude juures on tagatud käte hügieeniks desinfitseerimisvahendid (puutevabad automaadid), sööklas ja tualettruumides on olemas kätepesuvahendid, ühekordsed paberrätikud ning kätehügieeni plakatid.
* Õpilaste ja personali informeerimine kätehügieeni vajadusest. Käsi tuleb pesta sooja voolava vee ja seebiga vähemalt 20 sekundit. Kui kätepesuvõimalust ei ole, siis kasutada alkoholipõhist (vähemalt 70% alkoholisisaldusega) käte desinfitseerimisvahendit. Noorematele õpilastele tuleb õige kätepesutehnika praktiliselt ette näidata.
* Inimestevaheliste kontaktide vähendamine on olulise tähtsusega, vähendada erinevate gruppide kokkupuutumist nii palju kui võimalik.
* Üritusi kavandades tuleb kaaluda nende vajalikkust ja maandada viiruse leviku riske, korraldades ürituse hajutatult ja väiksemates rühmades.
* Õppekäike ja ekskursioone on soovitatav korraldada klasside või rühmade kaupa.
* Välisreisid on soovitatav edasi lükata. Tulles välisreisilt riigist, kus nakkuskordaja on 16 või enam, tuleb jääda kaheks nädalaks eneseisolatsiooni. Koolil on õigus suunata kõrge nakatumisriskiga riigist tulnud õppija distantsõppele. Ajakohase info riikide ja liikumispiirangute kohta Eestisse saabujatele leiab Välisministeeriumi kodulehelt: [https://vm.ee/et/ teave-riikide-ja-eneseisolatsiooninouete-kohtaeuroopast-saabujatele](https://vm.ee/et/%20teave-riikide-ja-eneseisolatsiooninouete-kohtaeuroopast-saabujatele).
* Koolimajas tagada regulaarne ja piisav tuulutamine.
* Igapäevase märgkoristuse korraldamine, koristamisel pesta erinevad pinnad (pingid, lauad, ukselingid, lülitid jm) tõhusalt nõuetekohaste pesemis- või desinfitseerimisvahenditega.
* Õpilaste juhendamine hingamisteede hügieeni osas. Kui aevastatakse või köhitakse, siis tuleb katta oma suu ja nina ühekordse salvrätikuga ning visata siis see koheselt prügikasti ja puhasta seejärel käed. Kui ei ole salvrätikut, siis kasutada oma varrukat (küünarvarre osa), aga mitte paljast kätt.
* Liikumisel kooli ja koolist koju võimalusel vältida koolibussi kasutamist, kui ilmastik seda lubab.
* Koolis käivad vaid terved õpilased ja personal, haigusnähtudega tuleb jääda koju. Õpetajatel on õigus saata haigusnähtudega laps koju.

**Teabevahetuse korraldamine**

* Teabevahetuseks kasutatakse kooli kasutuses olevaid kokkulepitud teavitamise kanaleid (e-kool, e-aadresside listid, kooli koduleht, Facebook, infotahvlid jm). Kooli õppetöö üleviimisel distantsõppele lisatakse vastav info kooli välisuksele.

**Õpilase või töötaja haigestumine**

* Koolis haigestunud õpilane või töötaja peab koheselt koju minema. Haigestunud töötaja teavitab haigestumisest juhtkonda, haigestunud õpilane pöördub õpetaja poole, kes teavitab juhtkonda. Vanem kutsutakse õpilasele järele. Kui õpilase terviseseisund enne vanema kohale jõudmist silmnähtavalt halveneb, helistada 112.
* Haigestumisjuhtumi puhul konsulteerida kooliõega või helistada perearsti nõuandetelefonile 1220 ning käituda vastavalt juhistele.
* Õpilane või töötaja võib kooli naasta siis, kui perearst on tunnistanud ta terveks.
* Lapsevanem, kooli töötaja või Terviseamet teavitab kooli, kui COVID-19 kahtlus on leidnud kinnitust.
* Kool teavitab juhtunust selle klassi või rühma liikmeid ja vanemaid. Teavituse koostamisel tuleb olla delikaatne, mainimata haigestunu nime jm andmeid, mis teda äratuntavaks teeks.
* Terviseameti regionaalosakond võtab kooliga ühendust ja teavitab kinnitatud COVID-19 diagnoosist ning selgitab välja inimesed, kes olid haigestunud inimesega sümptomaatilisel perioodil lähikontaktis. Kool ja kooliõde osutavad kaasabi. Lähikontaktseid teavitab Terviseamet ning nad peavad jääma koju isolatsiooni 14 päevaks ning jälgima hoolikalt oma tervist.
* Kui koolis tuvastatakse vähemalt üks koroonaviirusesse nakatunud õpilane või õpetaja, siis suletakse asutus järgmisest päevast esialgu 14 päevaks ja korraldatakse ruumide desinfitseerimine. Õppetöö korraldatakse distantsõppe vormis.
* Kui mõnes Lääne-Harju valla üldharidus- või huvikoolis, mille õpilased kasutavad treening- või õppetundideks Vasalemma Põhikooli ruume, on tuvastatud vähemalt üks koroonaviirusesse nakatunud õpilane või õpetaja ning nimetatud kool on seetõttu suletud, on selle kooli õpilastel kooli sulgemise perioodil keelatud osaleda Vasalemma Põhikooli ruumides toimuvates treening- ja õppetundides.

**Koroonaviiruse leviku kolm stsenaariumi ja õppetöö korraldamine koolis**

|  |
| --- |
| **Roheline stsenaarium** |

Viiruse levik on kontrolli all, lisanduvate nakatunute hulk ööpäevas on madal. Koolid on avatud, toimub tavapärane õppetöö. Järgitakse üldisi hügieenireegleid ja võimalusel hajutamise nõudeid.

Koolis osalevad õppetöös vaid terved lapsed ja töötajad.

* Koolis järgitakse üldisi hügieenireegleid ja Terviseameti kehtestatud nõudeid.
* Arvutiklassi sisenedes ja enne üldkasutatavate süle- ja tahvelarvutite kasutamist desinfitseerivad õpilased käed.
* Kool järgib töötajate ja õpilaste tervise kaitseks esmatähtsaid hügieeninõudeid nagu respiratoorne ja käte hügieen, distantsi hoidmine, ruumide piisav tuulutamine ning pindade sage ja tõhus puhastamine.
* Koolil on isikukaitsevahendite kriitiline varu riskigrupi töötajate ja ettenägematute situatsioonide jaoks
* Kooli sissepääsude juures on desovahendite automaadid kätehügieeniks, sööklates ja tualettruumides on olemas kätepesuvahendid ja ühekordsed paberrätikud ning kätehügieeni plakatid.
* Kooli koristamine toimub lähtuvalt [Terviseameti juhistest](https://www.terviseamet.ee/sites/default/files/Nakkushaigused/Juhendid/COVID-19/soovitused_tohusaks_puhastamiseks_ja_desinfitseerimiseks_taiendatud_10.06.2020.pdf). Kooli üldruumide (koridoride) koristamine sõltuvalt kasutuse intensiivsusest, minimaalselt 1x koolipäeva jooksul.
* Koolis kasutatakse vahetusjalatseid. Peale õpilaste saabumist kooli teostatakse sissepääsupiirkonnas ja garderoobis märgpuhastus.
* Õppekäikude, õpilasürituste korraldamisel järgitakse kõiki kokkuleppeid ja kehtivaid reegleid, sh hügieeninõuded.
* Klassijuhatajad teavitavad aineõpetajaid õpilastest, kes on tervislikel põhjustel jäänud ajutiselt distantsõppele. Aineõpetajad korraldavad nende õpilaste õppetööd distantsilt.
* Õpilastele õpetatakse õppetöö planeerimist, iseseisvat õppimist ja päevakava koostamist.

|  |
| --- |
| **Kollane stsenaarium** |

Riigis on kehtestatud hädaolukord või on mitmeid piiranguid viiruse leviku tõkestamiseks. Koolid on avatud, kuid vajalik on kontaktõppes olevaid õpilasi hajutada nii, et kooli/klasside täituvus on kuni 50%.

* Koolimajja sisenemisel mõõdetakse kõikide sisenejate temperatuuri
* Kooli õppetöö korraldus on paindlik, et tagada esmatähtsate hügieeninõuete ning riiklike ja kooli pidaja (nt distantsi hoidmine, ruumide 50% täituvus, 2+2 reegel vm) korralduste täitmine.
* Koolis toimub õppetöö kas koduklassi põhiselt, osalise kontaktõppena või muul viisil vastavalt kehtestatud piirangutele:

1) õpilased on kogu koolipäeva samas klassiruumis. Klassiruumi tuulutatakse iga õppetunni järel.

2) vahetustega õpe (nt II ja III kooliaste) võib toimuda päevade kaupa (nt osad klassid on koolis E, K ja R ning teised T ja N vms)

3) osalise kontaktõppe korral toimuvad kontakttunnid vajaduspõhiselt väikestes rühmades hajutatud päevaplaani alusel.

* Pikapäevarühm ei tööta
* Hariduslike erivajadustega õpilase õppe korraldamise viisi üle otsustab kool.
* Kool hoiab regulaarset, vajaduspõhise sagedusega kontakti kõigi HEV õpilaste ja nende vanematega.
* Koolis kohapeal õppivatele lastele pakutakse sooja koolilõunat tagades distantsi hoidmise ja hügieenireeglite täitmise. Hommikuputru ja oodet ei pakuta.
* Kooli haridustehnoloog nõustab õpilasi, õpetajaid ja vanemaid erinevate õpikeskkondade kasutamise teemal.
* Kontaktõpet läbiviivad õpetajad kasutavad isikukaitsevahendeid (visiir/kaitsemask).
* Riskirühma kuuluvad õpilased ja koolitöötajad jätkavad soovituslikult õppetööd distantsõppe vormis. Kui see pole võimalik, minimeerib kool riskirühmadesse kuuluvate isikute kokkupuutumise teiste õpilaste ja koolitöötajatega ning tagab neile isikukaitsevahendid.
* Piiratakse võõraste isikute pääsu koolimajja.
* Spordisaali saavad kasutada ainult Vasalemma Põhikooli õpilased õppekavajärgseks tegevuseks.
* Vajadusel rakendatakse erisusi hindamissüsteemis. Muudatused tehakse kõikidele osapooltele teatavaks e-kooli kaudu ja kooli kodulehel.
* Klassijuhatajad jälgivad igapäevaselt õpilaste distantsõppes osalemist ning vajadusel võtavad koheselt ühendust lapsevanemaga. Kui lapsevanemaga kontakti ei ole võimalik saada või muude probleemide ilmnemise teavitab koheselt kooli tugiteenuste koordineerijat, kes vajadusel teavitab vallavalitsuse lastekaitsetöötajat.
* Kõikides õppeainetes, milles toimub distantsõpe, toimuvad vajadusel ka e-tunnid.
* Klassijuhataja korraldab, et õpilased viiksid oma isiklikud asjad varakult koju ja ei hoiustaks neid koolis (vajalik üleminekuks punasesse faasi).
* Kõik tugispetsialistid on valmis läbi viima distantsilt nõustamist (e-keskkonnas, telefoni teel vms).
* Distantsõppel olles jälgib õpilane igapäevaselt e-kooli ning täidab antud ülesandeid. Küsimuste korral võtab koheselt ühendust klassijuhataja ja/või aineõpetajaga (vajadusel tugispetsialistiga).

|  |
| --- |
| **Punane stsenaarium** |

Riigis on kehtestatud eriolukord. Koolid on suletud ja õpilased on viidud distantsõppele, osaline kontaktõpe toimub vaid vajaduspõhiselt hariduslike erivajadustega õpilastele eelnevalt läbimõeldud kava ning kõiki osapooli puudutavate kokkulepetega.

* Kool lähtub õppetöö korraldamisel Vabariigi Valitsuse eriolukorra korraldustest.
* Kooli on üldiselt distantsõppel, kontakttunnid toimuvad vajaduspõhiselt.
* HEV õpilased saavad distantsõppeks vajalikud õpiülesanded ja konsultatsioonid elektrooniliste sidevahendite kaudu, nende puudumisel paberkandjal õpetaja poolt määratud ajal ja korras. Vajadusel korraldatakse kontakttunde.
* Pikapäevarühm ei tööta.
* Kool hoiab regulaarset, vajaduspõhise sagedusega kontakti kõigi HEV õpilaste ja nende vanematega.
* Hindamine on paindlik ja rõhk on õppeprotsessil.
* Spordisaal on suletud.
* Distantsõppel olevatele õpilastele korraldab vajadusel toitlustamise kooli pidaja
* Vajadusel rakendatakse erisusi hindamissüsteemis. Muudatused tehakse kõigile osapooltele teatavaks e-kooli kaudu ja kooli kodulehel.
* Klassijuhataja kogub õpilastelt tagasisidet õppekoormuse kohta distantsõppel ning edastab saadud info aineõpetajale või õppealajuhatajale õppekoormuse optimeerimiseks.
* Klassijuhataja jagab jooksvalt lastevanematele õppetööd puudutavat infot.
* Klassijuhataja jälgib iganädalaselt, et kõik õpilased osaleksid õppetöös, saaksid oma kogemusi jagada, arvamust avaldada jm.
* Kõikides õppeainetes toimuvad distantsõppe raames vajadusel e-tunnid.
* Õpetaja edastab õpilastele õigeaegselt distantsõppe ülesanded e-kooli koduste ülesannete kaudu.
* Õpilane püsib kodus, jälgib igapäevaselt e-kooli ning täidab antud ülesandeid. Küsimuste korral võtab koheselt ühendust klassijuhataja ja/või aineõpetajaga (vajadusel tugispetsialistiga).